Tisztelt Küldöttgyűlés!

A február 9-i, Mentorkoncepcióról szóló Rendkívüli Küldöttgyűlésen szó volt a mentorhétvégéről is. Nem javasoltam azt, hogy a BGGyK Seniorrendszerével közösen rendezzük meg ezt a képzési programot. Akkor nem közöltem ennek okait, amit most megtennék.

A mentorképzés alapvető célja volt éveken át, és mint mentorkoordinátor a továbbiakban is törekedni fogok erre, hogy egy egységes mentorcsapatot alkossanak a hat szakterület mentorai. (Nézzétek meg a néhány éve bevezetett Mentorkisokos bevezetőjét, amely tartalmazza ezt a gondolatot. Ez az elmúlt években mindig szerepelt a kiadványokban.) Ez a cél csak akkor valósítható meg, ha figyelembe vesszük a szakterületek igényeit is, megőrizve és beépítve a Mentorrendszerbe a saját identitásokat.

A képzési események a Küldöttgyűlés előtt ismeretesek. A tavalyi év tapasztalataiból, illetve a mentorokkal történő személyes elbeszélgetésekből merítve, világos profilt kell teremteni a főeseményeknek, esetünkben a mentorhétvégének és a mentortábornak. A mentortábor egyfajta jutalom a mentorok számára, kiegészülve néhány csapatépítő készségek elsajátítását szolgáló feladattal, illetve a szekciótémák anyagának átismétlését szolgáló vetélkedővel és egyéb foglalkozásokkal. További célja a tábornak, hogy felkészítse a mentorokat a gólyatáborokban történő közös munkára. Ebből kifolyólag szükségünk van a BGGyK-val való együttműködésre, amit személy szerint is támogatok, ugyanis mentorkoordinátorként alapvető céljaim egyike, hogy elmélyítsük a más ELTE-hez tartozó karok hasonló rendszereivel való együttműködést.

A mentorhétvége ezzel szemben még koránt sem tartozik a jutalom kategóriába. Itt a mentorok komoly felkészítése zajlik mind mennyiségében, mind minőségében. Megjelennek a szekciótémák külön foglalkozásokkal (pl. a tesztet megelőző mentorfoglalkozásokból idén kikerült egyéb szekciótémák), továbbá hangsúlyosan a csapatépítés.

A mentorkirándulás csak egy ismerkedési eseménynek tekinthető, még úgy is, hogy megjelennek a csapatépítő foglalkozások. Ezt követi rögtön a teszt, az elbeszélgetés (két szűrő, ahol nincs közösségi csapatépítés), majd elérkezik a mentorhétvége. A korábbi években a Seniorrendszerrel együtt rendeztük meg. Az eredmény az lett, hogy az öt szakterület számára teljesen ismeretlenekből álló csoport meggyengítette azokat a kapcsolatokat, amelyet addig a matematika szakterület mentoraival kialakítottak. Hónapok óta arra keresünk megoldást, hogy a gólyatáborok indokolatlanul erős befolyásoltságát csökkentsük a Mentorrendszerre nézve. Ugyanakkor itt is egyensúlyt kell teremtenünk a között, hogy augusztusban egy olyan gólyatábor kerüljön megszervezésre Bodajkon, ahol a mentorok a seniorokkal együtt tudnak működni a gólyák érdekében, továbbá hogy a Mentorrendszer és szervezői megfelelően integrálni tudják a hat szakterület egy egységes mentorcsapattá.

Úgy gondolom, hogy vasárnap önző döntés született, amikor megengedtük, hogy a BGGyK Seniorrendszere csatlakozhasson ehhez a kulcsfontosságú képzési eseményhez. Mindez a döntés a kimondottan erősnek számító matematika szakterület nyomására vezethető vissza. Kétlem, hogy a matematika szakterületet a mások helyzetét negatív irányba vezető érdekek irányítanák, éppen ezért kérem a képviselőket, módosítsák a Mentorkoncepció erre vonatkozó pontját.

A seniorok mentorokhoz képest lényegesen alacsonyabb száma miatt szüksége lehet a BGGyK HÖK-nek erre az együttműködésre. Ahogy említettem, a Mentorrendszernek is szüksége van a Seniorrendszerre, de csak a megfelelő időponttól kezdődően. Tisztában vagyok, hogy mi áll a háttérben, de ne feledjük, a matematika szakterület választotta, hogy a seniorokkal összefonódnak. Ez maga után von a részükről egy pluszfeladatot, külön programok megszervezését és ezen a részvételt. Ezt a Mentorrendszernek segítenie kell, ahogy erre törekszünk is, pl. a szakterületi elbeszélgetésekre a sinorkoordinátor meghívásával vagy a tábor közös megrendezésével. Ugyanakkor a jó szándék ellenére, a közös hétvége az egységes mentorcsapatot gyengíti.

Tisztában vagyok a szavazás eredményével: a szakterületi képviselők döntő többsége a seniorok mentorhétvégi részvétele mellett szavazott. Úgy gondolom, ezt közömbösségből tették. Mivel lassan egy éve vagyok a Mentorrendszer élén, szinte teljesen megismertem ennek működését és bár az általam hallgatott szakból erre nem feltétlenül lehet következtetni, de az 57 mentor majdnem egy éves munkájának közvetett és közvetlen felügyelete némi pedagógiát is tanított nekem. Emiatt biztos vagyok benne, hogy módosítani kell a Mentorkoncepció e pontját, és ezt ki fogom járni a Küldöttgyűlés előtt, akárhány ehhez hasonló levelet is kelljen írnom.

Újlak, 2014. február 10.

Uhljár Péter

Mentorkoordinátor

ELTE TTK HÖK